Turkiya prezidenti Rossiya–Ukraina urushiga munosabat bildirdi

Turkiya prezidenti Rajab Toyyib Erdo'g'on 11 mart kuni Antaliyadagi ikkinchi Diplomatik forum ochilishida Rossiya—Ukraina urushiga munosabat bildirdi. Bu haqda “Anadolu” xabar berdi.
Erdo'g'onning so'zlariga ko'ra, insoniyat hali zamonamizning global muammolarini hal qila olmagan. “Urush, terrorizm, ochlik, qashshoqlik va iqlim o'zgarishi xalqaro hamjamiyatning kun tartibida qolmoqda”, — degan Turkiya rahbari. U bugungi kunda xalqaro tashkilotlarga ishonch minimal darajaga tushib ketganini qayd etgan va 2014 yildan hozirgacha Evropaga yetib olishga uringan 25 ming odam O'rta yer dengizi suvlarida cho'kib ketganini qo'shimcha qilgan.
“Biz 800 millionga yaqin odam och qolgan dunyoda yashayapmiz. Bunday vaziyatda barqarorlikni ta'minlab bo'lmaydi”, — degan Erdo'g'on.
Shuningdek, Turkiya davlat rahbari Qora dengiz mintaqasida keskinlik ortib borayotganiga e'tibor qaratgan.
“Rossiya va Ukraina o'rtasidagi oliy darajadagi muzokaralar Antaliyada boshlangani forum ko'zlangan maqsadga yaqinlashayotganini tasdiqlaydi. Agar xalqaro hamjamiyat va G'arb 2014 yilda Qrimning nohaq annektsiya qilinishiga qarshi birlashgan front bo'lib harakat qilganida, bugungi manzara butunlay boshqacha bo'lardi”, — degan Erdo'g'on.
Turkiya prezidenti G'arb Ukrainani adolatli kurashda yolg'iz qoldirganini ta'kidlagan. Erdo'g'on Ukrainani Turkiyaning do'sti va qo'shnisi deb atab, Anqara mintaqadagi agressiv qadamlarni qabul qilmasligini aytgan. Uning fikricha, hozirgi vaziyatda Rossiya va Ukraina o'rtasidagi qarama-qarshiliklarga “o't qo'yish” xato.
“Insoniyat urushga emas, tinchlikka intilishi kerak. Siz davlatlar o'rtasidagi qarama-qarshiliklarga gugurt chaqa olmaysiz. Bu ikki tomonga ham foyda keltirmaydi. Biz aql-idrok va kelishuvga, (Rossiya va Ukraina o'rtasida) erta o't ochishni to'xtatishga umid qilamiz. Turkiya mintaqada barqarorlikni ta'minlashga hissa qo'shishga tayyor”, — degan Turkiya rahbari.
Avvalroq Bayden Putinni Uchinchi jahon urushidan ogohlantirgandi. Putin esa Ukrainadagi urushni to'xtatish shartini aytgandi.